CELEX: 32016D0120
Language: ro
Date: 2016-01-28 00:00:00
Title: Decizia de punere în aplicare (UE) 2016/120 a Comisiei din 28 ianuarie 2016 privind identificarea eXtensible Business Reporting Language 2.1 pentru utilizarea ca referință în cadrul achizițiilor publice (Text cu relevanță pentru SEE)

29.1.2016   
            
            
               RO
            
            
               Jurnalul Oficial al Uniunii Europene
            
            
               L 23/77
            
         DECIZIA DE PUNERE ÎN APLICARE (UE) 2016/120 A COMISIEI
   din 28 ianuarie 2016
   privind identificarea eXtensible Business Reporting Language 2.1 pentru utilizarea ca referință în cadrul achizițiilor publice
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1025/2012 al Parlamentului European și al Consiliului din 25 octombrie 2012 privind standardizarea europeană, de modificare a Directivelor 89/686/CEE și 93/15/CEE ale Consiliului și a Directivelor 94/9/CE, 94/25/CE, 95/16/CE, 97/23/CE, 98/34/CE, 2004/22/CE, 2007/23/CE, 2009/23/CE și 2009/105/CE ale Parlamentului European și ale Consiliului și de abrogare a Deciziei 87/95/CEE a Consiliului și a Deciziei nr. 1673/2006/CE a Parlamentului European și a Consiliului (1), în special articolul 13 alineatul (1),
   după consultarea Forumului european multipartit privind standardizarea în domeniul TIC, precum și a experților din sector,
   întrucât:
   
               (1)
            
            
               Standardizarea joacă un rol important în susținerea Strategiei Europa 2020, astfel cum este prevăzut în Comunicarea Comisiei intitulată „Europa 2020: O strategie europeană pentru o creștere inteligentă, durabilă și favorabilă incluziunii” (2). Mai multe inițiative emblematice ale strategiei Europa 2020 subliniază importanța standardizării voluntare de pe piețele de produse sau servicii pentru a asigura compatibilitatea și interoperabilitatea între produse și servicii, a promova dezvoltarea tehnologică și a sprijini inovarea.
            
         
               (2)
            
            
               Finalizarea pieței unice digitale este una dintre principalele priorități ale Uniunii Europene, după cum s-a subliniat în Comunicarea Comisiei intitulată Analiza anuală a creșterii pentru 2015 (3). Comisia a evidențiat, în comunicarea sa referitoare la Strategia privind piața unică digitală (4), rolul standardizării și interoperabilității în crearea unei economii digitale europene cu un potențial de creștere pe termen lung.
            
         
               (3)
            
            
               În societatea digitală, produsele standardizării devin indispensabile pentru asigurarea interoperabilității între dispozitive, aplicații, depozite de date, servicii și rețele. Comunicarea Comisiei intitulată „O viziune strategică pentru standardele europene: avansând în direcția îmbunătățirii și accelerării creșterii durabile a economiei europene până în 2020” (5) recunoaște specificitatea standardizării în domeniul tehnologiilor informației și comunicațiilor (TIC), în care soluțiile, aplicațiile și serviciile sunt deseori elaborate de forumuri și consorții mondiale TIC care s-au impus ca organizații lider în elaborarea de standarde TIC.
            
         
               (4)
            
            
               Regulamentul (UE) nr. 1025/2012 vizează modernizarea și îmbunătățirea cadrului european de standardizare. Acesta stabilește un sistem prin care Comisia poate decide să identifice cele mai relevante și mai larg acceptate specificații tehnice TIC elaborate de organizații care nu sunt organizații de standardizare europene, internaționale sau naționale. Posibilitatea de a utiliza întreaga gamă de specificații tehnice TIC în momentul achiziționării de hardware, de software și de servicii de tehnologia informației va facilita interoperabilitatea între dispozitive, servicii și aplicații, va contribui la evitarea blocajelor în administrațiile publice, care se produc atunci când autoritatea contractantă nu poate să schimbe un furnizor după expirarea contractului de achiziție publică, deoarece acesta utilizează soluții proprietare TIC, și va încuraja concurența în domeniul furnizării de soluții TIC interoperabile.
            
         
               (5)
            
            
               Pentru ca specificațiile tehnice TIC să poată fi utilizate drept referințe în procedurile de achiziții publice, acestea trebuie să respecte cerințele prevăzute în anexa II la Regulamentul (UE) nr. 1025/2012. Conformitatea cu cerințele respective garantează autorităților publice că specificațiile tehnice TIC sunt stabilite în conformitate cu principiile de deschidere, echitate, obiectivitate și nediscriminare recunoscute de Organizația Mondială a Comerțului (OMC) în domeniul standardizării.
            
         
               (6)
            
            
               Decizia de a identifica specificațiile TIC urmează să fie adoptată după consultarea Forumului european multipartit privind standardizarea în domeniul TIC instituit prin Decizia 2011/C-349/04 a Comisiei (6), completată cu alte forme de consultare a experților din sector.
            
         
               (7)
            
            
               La 26 februarie 2015, Forumul european multipartit privind standardizarea în domeniul TIC a evaluat eXtensible Business Reporting Language versiunea 2.1 (XBRL 2.1) pe baza cerințelor anexei II la Regulamentul (UE) nr. 1025/2012 și a emis un aviz favorabil privind identificarea sa pentru utilizarea ca referință în cadrul achizițiilor publice. Evaluarea XBRL 2.1 a fost ulterior înaintată spre consultare experților sectoriali care au confirmat avizul favorabil în ceea ce privește identificarea sa.
            
         
               (8)
            
            
               XBRL 2.1 este o specificație tehnică pentru raportarea digitală pentru întreprinderi gestionată de un consorțiu nonprofit la nivel mondial, XBRL International. Consorțiul este alcătuit din aproximativ 600 de organizații publice și private din întreaga lume. Obiectivul acestui consorțiu este de a îmbunătăți raportarea în interesul public.
            
         
               (9)
            
            
               XBRL 2.1 se poate aplica unei game foarte largi de date economice și financiare și simplifică elaborarea de rapoarte financiare și de afaceri în procesul de luare a deciziilor interne și externe. Utilizând XBRL 2.1, întreprinderile și alți producători de date financiare și de rapoarte de activitate pot să automatizeze procesele de colectare a datelor.
            
         
               (10)
            
            
               Prin urmare, XBRL 2.1 ar trebui să fie identificată ca specificație tehnică TIC eligibilă pentru utilizarea ca referință în cadrul achizițiilor publice,
            
         ADOPTĂ PREZENTA DECIZIE:
   Articolul 1
   eXtensible Business Reporting Language versiunea 2.1 este eligibilă pentru utilizarea ca referință în cadrul achizițiilor publice.
   Articolul 2
   Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
   
      Adoptată la Bruxelles, 28 ianuarie 2016.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 316, 14.11.2012, p. 12.
   
      (2)  COM(2010) 2020 final, 3 martie 2010.
   
      (3)  COM(2014) 902 final, 28 noiembrie 2014.
   
      (4)  COM(2015) 192 final, 6 mai 2015.
   
      (5)  COM(2011) 311 final, 1 iunie 2011.
   
      (6)  Decizia 2011/C-349/04 a Comisiei din 28 noiembrie 2011 de înființare a Forumului european multipartit privind standardizarea în domeniul TIC (JO C 349, 30.11.2011, p. 4).